**DOLOŽKA ZLUČITEĽNOSTI**

**návrhu zákona s právom Európskej únie**

**1. Predkladateľ návrhu zákona**:

poslanci Národnej rady Slovenskej republiky Michal Truban, Ivan Štefunko, Štefan Kišš, Ján Hargaš, Darina Luščíková

**2. Názov návrhu právneho predpisu:**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov

**3. Problematika návrhu právneho predpisu:**

a) nie je upravená v práve Európskej únie

b) nie je obsiahnutá v judikatúre Súdneho dvora Európskej únie

**4. Záväzky Slovenskej republiky vo vzťahu k Európskej únii:**

Bezpredmetné

**5. Stupeň zlučiteľnosti návrhu právneho predpisu s právom Európskej únie:**

Stupeň zlučiteľnosti - úplný

**DOLOŽKA VYBRANÝCH VPLYVOV**

**A.1. Názov materiálu:**

Návrh zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov.

**A.2. Vplyvy:**

|   | Pozitívne | Žiadne | Negatívne |
| --- | --- | --- | --- |
| 1. Vplyvy na rozpočet verejnej správy |  |  | X |
| 2. Vplyvy na podnikateľské prostredie – dochádza k zvýšeniu regulačného zaťaženia? | X |  |   |
| 3. Sociálne vplyvy |  |  |   |
| – vplyvy na hospodárenie obyvateľstva, | X |   |   |
| – sociálnu exklúziu, |   | X |   |
| – rovnosť príležitostí a rodovú rovnosť a vplyvy na zamestnanosť |  X |  |   |
| 4. Vplyvy na životné prostredie |  X |  |   |
| 5. Vplyvy na informatizáciu spoločnosti |  X |  |   |
| 6. Vplyvy na manželstvo, rodičovstvo a rodinu |  | X |  |
| 7. Vplyvy na služby verejnej správy pre občana |  | X |  |

**A.3. Poznámky**

**A.3.1. Vplyvy na rozpočet verejnej správy**

Navrhovaná zmena zákona predpokladá negatívne vplyvy na rozpočet verejnej správy v krátkodobom horizonte. Vplyvy zmien v odpočtových skupinách nie je možné presne vyčísliť, no v dlhodobom horizonte sú tieto riešenia bez vplyvov, keďže zaradený majetok do užívania by si podnikateľský subjekt v účtovníctve odpísal bez ohľadu na tieto zmeny. Pozitívne vplyvy na rozpočet predpokladáme najmä zo zvýšenej spotreby a záujmu podnikov inovovať spolu s dôrazom na ekologickejšiu formu energie s cieľom zníženia mesačných nákladov.

Na základe kompletných dát o superodpočte za rok 2021, kedy 10 najväčších superodpočtov tvorilo takmer polovicu čerpanej sumy (od 3,8 miliońa eur až po 65,1 milióna eur), predpokladáme v roku 2026 z daňových priznaní za rok 2025 výpadok verejných financií v objeme 10 miliónov eur. Dynamické efekty tohto riešenia nie sú vyčíslené, avšak očakáva sa prírastok do rozpočtu na daniach a odvodoch v dôsledku vyššej ekonomickej aktivity vďaka tejto legislatíve. Podľa zdrojov zo zahraničia z analýzy Národnej banky Slovenska z roku 2023, daňové úľavy pomáhajú zvýšiť výdavky na výskum a vývoj, a to konkrétne 10% daňové zvýhodnenie vie v dlhodobom horizonte zvýšiť výdavky na výskum a vývoj o 10 % a viac. Dôležité je však ich správne nastavenie.

**A.3.2. Vplyvy na podnikateľské prostredie – dochádza k zvýšeniu regulačného zaťaženia?**

Novela predpokladá pozitívne vplyvy na podnikateľské prostredie. Rýchlejším odpísaním vybraného majetku a zvýšením odpočtu nákladov na výskum a vývoj daňové subjekty ušetria na dani z príjmu právnických osôb a tieto prostriedky môžu využiť na ďalšiu reinvestíciu kapitálu, investíciami do inovácií a ekologických riešení. Podniky zvýšia svoju spotrebu, budú sa viac zaujímať o ekologické formy získavania energie a zároveň budú motivované prinášať inovatívne riešenia.

Zvýšením hranice pre odpisovanie hmotného majetku sa čiastočne odbremenia daňové subjekty od ich evidencie, keďže aktuálne platný limit už nereflektuje súčasné ceny.

**A.3.3. Sociálne vplyvy**

* Vplyvy na hospodárenie obyvateľstva

Novela zákona predpokladá pozitívne vplyvy na hospodárenie obyvateľstva, zvyšuje priestor pre podnikateľské subjekty na investície do inovácií a zelených technológií, čo bude mať za následok rast produktivity práce a postupné zvyšovanie životnej úrovne obyvateľstva prostredníctvom vyšších reálnych miezd.

* Vplyvy na sociálnu exklúziu

Navrhovaná zmena zákona nepredpokladá vplyvy na sociálnu exklúziu.

* Vplyvy na rovnosť príležitostí a rodovú rovnosť a vplyvy na zamestnanosť

Navrhovaná novela zákona predpokladá pozitívne vplyvy na zamestnanosť. Tieto opatrenia prinesú podnikateľom istú formu úľavy na daniach a teda možnosti rastu spolu s prijímaním nových zamestnancov. Majú pozitívny vplyv najmä na vysokokvalifikovaných pracovníkov zaoberajúcich sa výskumom a vývojom v rôznych odvetviach priemyslu a služieb. Prostredie podporujúce podnikavosť a inovácie môže takisto prilákať zahraničných investorov a inovátorov na Slovensko.

**A.3.4. Vplyvy na životné prostredie**

Novela zákona predpokladá pozitívne vplyvy na životné prostredie. Predkladaný zákon má podnietiť výstavbu budov s najvyššou energetickou úspornosťou a prechod na zelenšiu energiu zvýhodneným odpisom týchto technológií, čím reflektuje na zníženie emisií a zlepšenie životného prostredia. Opotrebované alebo nevhodné zariadenia, ako aj nevhodné spôsoby vykurovania budov prispievajú k zvýšenej tvorbe emisií, ktoré sú následne vdychované. Emisie zo stavieb sú uvoľňované relatívne nízko nad zemou, a preto majú aj väčší negatívny vplyv na obyvateľov. Všetky negatívne externé vplyvy z posledných rokov by mala Slovenská republika vziať ako príležitosť a je nevyhnutné, aby sa slovenská ekonomika začala prispôsobovať téme tohto storočia, ktorou je zelená tranzícia.

**A.3.5. Vplyvy na informatizáciu spoločnosti**

Navrhovaná zmena zákona predpokladá pozitívne vplyvy na informatizáciu spoločnosti. Vyššie investície do inovácií prinesú väčšie zameranie na digitalizáciu vo firmách a zároveň nové inovácie v tejto oblasti.

**A.3.6. Vplyvy na manželstvo, rodičovstvo a rodinu**

Navrhovaná novela nepredpokladá vplyvy na manželstvo, rodičovstvo a rodinu.

**A.3.7. Vplyvy na služby verejnej správy pre občana**

Navrhovaná novela zákona nepredpokladá vplyvy na služby verejnej správy pre občana.

**A.4. Alternatívne riešenia**

Existuje viacero alternatívnych riešení na podporu výskumu a vývoja, inovácií, zelených riešení, či ekologickejších stavieb. Tými najbežnejšími sú priame platby či granty, zrýchlené odpisy aktív, znížené daňové sadzby, daňové úľavy, odpočty a superodpočty výdavkov, stimuly na tvorbu patentov a ďalšie. Predložený návrh pracuje so širšou, nepriamou pomocou podnikom, prostredníctvom kratšej doby odpisovania majetku a odpočtu výdavkov (nákladov) vynaložených na výskum a vývoj. Alternatívnym riešením je priama pomoc vo forme vyšších dotácií na výskum a vývoj či zelené investície. Toto riešenie by malo výraznejšie negatívny vplyv na rozpočet, avšak pomohlo by viac menším a začínajúcim podnikom, ktoré si investície takéhoto typu nemôžu zatiaľ dovoliť.

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky a Ministerstvu hospodárstva Slovenskej republiky a ich stanoviská tvoria súčasť predkladaného materiálu.

Návrh zákona bol takisto zaslaný na posúdenie vplyvov Rade pre rozpočtovú zodpovednosť.